Theodor Bull
Store norske leksikon,Historie,Historiske hjelpevitenskaper,Slektsforskning og genealogi,Genealoger
Theodor Bull var en norsk forretningsmann, genealog og personalhistoriker. Han var sønn av legen Edvard Isak Hambro Bull og halvbror til historikeren, professor Edvard Bull d.e., teaterhistorikeren Johan Peter Bull og litteraturhistorikeren, professor Francis Bull. Theodor Bull var handelsutdannet i Leipzig, og han drev eget import- og grossistfirma i Kristiania fra 1907. Som slektsforsker var han selvlært, men hans genealogiske og biografiske arbeider vitner om stor fagkunnskap, sikker metode og engasjerende formidlingsevne.
Bull var formann i Norsk Slektshistorisk Forening fra 1943 til 1952 og æresmedlem fra 1952. Han skrev flere slektshistoriske verker, blant andre Kjøbmand i Bergen, Edvard Isach Hambro og hans efterslekt (1933), Biskop Johan Nordahl Brun og hans slekt (1938) og Et dansk-norsk hjem belyst ved brev fra den Bull-Ørstedske familiekreds (1954), foruten biografiene Biskop Johan Nordahl Brun (1945) og Høiesterettsjustitiarius Johan Randulf Bull (1949). Les mer i Store norske leksikon genealogi